ร้านอิ่มอุ่นเป็นร้านเล็กๆ มีจำหน่ายทั้งอาหารไทยและอาหารอิตาเลียนค่ะ โดยอาหารเป็นอาหารจานเดียว อาหารแบบกับข้าว สปาเก็ตตี้ พิซซ่า และนอกจากนี้ก็ยังมีบรรดาน้ำชา น้ำผลไม้ กาแฟชนิดต่างๆ ให้เลือกอย่างหลากหลายด้วย

ที่ตั้งร้านตั้งอยู่ในซอยรัตนวณิชซึ่งเข้าได้จากสองทางก็คือทางฝั่งใกล้คลินิคหมอทวีศักดิ์ และอีกด้านคือเข้าจากทางข้าง CAT telecom แล้วเลี้ยวเข้าซอยทางสวนกล้วยต่อมาเรื่อยๆ ค่ะ หากมาจากทางฝั่งคลินิคหมอทวีศักดิ์ร้านจะอยู่ฝั่งซ้ายมือ สามารถจอดรถได้ตามข้างทางเลยค่ะ

ลักษณะร้านเป็นเหมือนบ้านทรงกะทัดรัดตั้งอยู่ริมถนน มีป้ายไอศกรีมหน้าร้าน ส่วนป้ายชื่อร้านก็มองเห็นได้ชัดดีค่ะ ...วันนี้เป็นช่วงเที่ยงก็เลยโทรศัพท์มาสั่งอาหารไว้ก่อน จะได้ทันเวลา ซึ่งพอมาถึงร้านปุ๊บอาหารก็วางพร้อมไว้บนโต๊ะอยู่เรียบร้อยแล้ว

+ แกงส้มไข่เจียวชะอมกุ้ง
แกงส้มร้านนี้รสชาติจัดจ้าน เปรี้ยวกำลังพอดี ไข่เจียวชะอมเพิ่งเจียวมาใหม่ๆ หอมดี ชะอมสดมากค่ะ ถ้วยนี้ให้ 4 คะแนน พอดีเราไม่ชอบกุ้งฟรีซที่ใส่มาสักเท่าไหร่เลย ชอบกุ้งสดมากกว่า

+ ปลาอินทรีย์ทอด
ปลาอินทรีย์ทอดของที่นี่ทอดมาค่อนข้างแห้งค่ะ ปลาตัวใหญ่เชียวค่ะแล่เป็นชิ้นบางตามขวาง อร่อยดีแต่ว่าแห้งไปนิด ให้ 3/5 คะแนน

+ ห่อหมกปลาอินทรีย์
ห่อหมกทำมาในถ้วยเล็กๆ ขนาดพอดีกินสำหรับหนึ่งคนค่ะ ด้านในมีชิ้นปลาชิ้นใหญ่วางอยู่ รสชาติอร่อยดี ให้ 3/5 คะแนน

+ ผัดผักรวม
แหะๆ ไม่ได้ชิมค่ะ แต่เพื่อนๆ กินกันเกลี้ยงกริบ

+ ชาเขียวมัทชะปั่น (55 บาท)
ชาเขียวที่นี่หอมดี สั่งมาแบบหวานน้อยก็ได้รสหวานน้อยอย่างที่ต้องการค่ะ ให้ 3.5/5 คะแนน

+ ชาร้อนใส่น้ำผึ้งมะนาว (30 บาท)
ไม่มีในเมนูนะคะ เพื่อนสาวกำลังเป็นหวัดเลยขอสั่งพิเศษ นางชอบมาก ปลื้มปริ่มสุดๆ

+ นมคาราเมลปั่น
ลืมถามเพื่อนสาวค่ะว่าอร่อยมั้ย ฮ่าๆ (แล้วจะเขียนทำไม)

สรุปร้านนี้น่ารักดีค่ะ มีไวไฟฟรี เจ้าของร้านบริการดียิ้มแย้มแจ่มใสเหมือนอยู่บ้านเพื่อน อาหารและน้ำรสชาติกลางๆ ...ร้านนี้มีขนมหวานแบบไทยด้วยนะคะ เป็นเมนูขนมของ S&P ที่จะนำมาเข้าไมโครเวฟก่อนเสิร์ฟค่ะ